უნივერსიტეტის ღონისძიებების პორტალი

საერთაშორისო კონფერენცია „მედიცინა და ინოვაცია“
2024-09-28 10:00 - 16:00 (Asia/Dubai)
28 სექტემბერს, 10:00 საათზე, ილიას სახელმწიფო უნივერსიტეტის G106 აუდიტორიაში პროექტის ”InTech4MED – ინოვაცია და ტექნოლოგია მედიცინაში” ფარგლებში გაიმართება სამეცნიერო კონფერენცია „მედიცინა და ინოვაცია“.
მისი მიზანია მედიცინის, ბიომედიცინის, საზოგადოებრივი ჯანმრთელობისა და მასთან დაკავშირებული სამეცნიერო სფეროების ახალგაზრდა მკვლევრებისა და სტუდენტების მიერ კვლევითი პროექტებისა და მათი შედეგების პრეზენტაცია, ახალგაზრდა მეცნიერთა კვლევითი უნარების განვითარების ხელშეწყობა ინტერაქტიული საგანმანათლებლო და პრაქტიკული აქტივობით.
სამიზნე ჯგუფი: ახალგაზრდა მკვლევრები, დოქტორანტები და მაგისტრანტები
ონლაინ დასასწრებად გთხოვთ, შეუერთდეთ zoom-ის ბმულს:

https://iliauni-edu-ge.zoom.us/j/85308294798?pwd=[REDACTED]

შეხვედრის ID: 853 0829 4798
პაროლი: 847179
სამუშაო ენა: ინგლისური
დრო: 28 სექტემბერი, 10:00-16:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

ილიაუნის სამეცნიერო პიკნიკი 2024
2024-09-28 12:00 - 17:00
28 სექტემბერს, 12:00-დან 17:00 საათამდე, ილიას სახელმწიფო უნივერსიტეტის ეზოში გაიმართება ილიაუნის სამეცნიერო პიკნიკი 2024.
სამეცნიერო პიკნიკის მიზანია მეცნიერების პოპულარიზაცია და თანამედროვე სამეცნიერო მიღწევათა სახალისო ფორმით წარმოჩენა ნებისმიერი ასაკის სტუმრისთვის.
ილიაუნის მეცნიერები და მეცნიერების პოპულარიზაციის ჯგუფები ილიაუნის ეზოში საინტერესო ექსპერიმენტებს, ინტერაქციულ გამოფენებსა და შემეცნებით-გასართობ პროგრამებს შემოგთავაზებენ.
პიკნიკზე დააკვირდებით საინტერესო აქტივობებს, რომლებიც ხსნიან ფიზიკის, ქიმიის, ბიოლოგიის და სხვა მეცნიერებათა მომხიბვლელ პრინციპებს.
ექსპერიმენტებისა და დემონსტრაციების გარდა თბილისის ზოოპარკი, განათლებასთან დაკავშირებული საერთაშორისო ორგანიზაციები, საჯარო და კერძო სკოლები და კერძო ორგანიზაციები წარმოგიდგენენ სხვადასხვა ტექნოლოგიურ სიახლეს, ასევე საკუთარ კვლევებსა და მიღწევებს.
ჩვენი სამეცნიერო პიკნიკი უფრო მეტია, ვიდრე უბრალოდ გართობა და თამაშები – ეს არის შესაძლებლობა, წვლილი შევიტანოთ გაეროს მდგრადი განვითარების 17 მიზნიდან მე-4 მიზნის (SDG 4) – „ხარისხიანი განათლება: ინკლუზიური და თანასწორი განათლების უზრუნველყოფა და უწყვეტი სწავლის შესაძლებლობის შექმნა ყველასათვის” – შესრულებაში.
რატომ არის მნიშვნელოვანი სამეცნიერო პიკნიკი SDG 4-ისთვის:

პრაქტიკული სწავლება: ინტერაქციული სამეცნიერო ექსპერიმენტები და დემონსტრაციები ხელს უწყობენ კრიტიკული აზროვნების, ცნობისმოყვარეობისა და პრობლემის გადაჭრის უნარის განვითარებას;
ინკლუზიური განათლება: ილიაუნის სამეცნიერო პიკნიკი ყველასთვისაა და ხელს უწყობს ვიზიტორების წვდომას ხარისხიან საგანმანათლებლო შესაძლებლობებზე განურჩევლად ასაკისა და გამოცდილებისა.
უწყვეტი სწავლების (lifelong learning) წახალისება: პიკნიკი ეხმარება როგორც ბავშვებს, ისე მოზრდილებს მეცნიერების საოცრებების შესასწავლად. მისი მიზანია სწავლისადმი უწყვეტი გატაცების გაღვივება.

სამეცნიერო პიკნიკის დასრულების შემდეგ ღონისძიების მთავარ სცენაზე ტრადიციულად წელსაც გაიმართება პირველკურსელების მიღების ცერემონია.
დრო: 28 სექტემბერი, 12:00 -17:00 საათი
ადგილმდებარეობა: ილიას სახელმწიფო უნივერსიტეტის ეზო (ქ. ჩოლოყაშვილის გამზირი N3/5)
დასწრება თავისუფალია.

ილიაუნის პირველკურსელთა მიღების ცერემონია - WELCOME PARTY 2024
2024-09-28 19:00 - 22:00
ლიას სახელმწიფო უნივერსიტეტის პირველკურსელთა მიღების ცერემონია 28 სექტემბერს, 19:00 საათზე, ილიაუნის E კორპუსის შიდა ეზოში გაიმართება.
ღონისძიებას გახსნიან და ახალწვეულებს ცხოვრების ახალი ეტაპის დაწყებას მიულოცავენ ილიას სახელმწიფო უნივერსიტეტის რექტორი, პროფესორი ნინო დობორჯგინიძე და ილიას სახელმწიფო უნივერსიტეტის ადმინისტრაციის ხელმძღვანელი, ქეთევან დარახველიძე.
ტრადიციულად პირველკურსელთა მიღების ცერემონიაზე წელსაც დავაჯილდოებთ ერთიანი ეროვნულ გამოცდების წარმატებულ და ილიაუნის სასტიპენდიო პროგრამებში გამარჯვებულ პირველკურსელებს.
დაჯილდოების შემდეგ დაუკრავენ

Tape Visitors
MORB

გილოცავთ სასწავლო წლის დაწყებას და გელოდებით!
დრო: 28 სექტემბერი, 19:00 საათი
ადგილმდებარეობა: ქ. ჩოლოყაშვილის გამზ. N3/5, ილიას სახელმწიფო უნივერსიტეტის E კორპუსის შიდა ეზო
დასწრება თავისუფალია.

2024-09-30 16:00 - 20:00
30 სექტემბერს, 16:00 საათზე, ილიას სახელმწიფო უნივერსიტეტში გაიმართება კულტურული ფესტივალი Culture Fest 2024.
ფესტივალზე საერთაშორისო და ადგილობრივი სტუდენტები წარადგენენ ბანგლადეშის, ეგვიპტის, ინდოეთის, იორდანიის, ირანის, პალესტინის, პარაგვაის, საქართველოს, სირიის, სუდანისა და ტუნისის ტრადიციულ ტანისამოსს, ეროვნულ ცეკვებს, სიმღერებსა და კერძებს.
სტუდენტების ორგანიზებით გაიმართება შეჯიბრება სამაგიდო თამაშებში, ხნით მოხატვის კლასები და ა.შ.
თარიღი: 30 სექტემბერი
დრო: 16:00 საათი
ადგილმდებარეობა: ილიას სახელმწიფო უნივერსიტეტის E კორპუსის შიდა ეზო, ქ. ჩოლოყაშვილის გამზ. N3/5

ვორკშოპი „იაპონური სამოსი, კალიგრაფია და ორიგამის ხელოვნება“
2024-10-02 12:00 - 13:00
2 ოქტომბერს, 12:00 საათზე, ილიას სახელმწიფო უნივერსიტეტის G106 აუდიტორიაში ილიაუნის აღმოსავლეთმცოდნეობის ინსტიტუტის იაპონური ცენტრის ორგანიზებით გაიმართება იაპონური კულტურისადმი მიძღვნილი ვორკშოპი „იაპონური სამოსი, კალიგრაფია და ორიგამის ხელოვნება”.
მას გაუძღვებიან ილიაუნის ასოცირებული პროფესორი ჯაბა მესხიშვილი და იაპონიის საერთაშორისო თანამშრომლობის სააგენტოსთან თანამშრომლობის ფარგლებში მოწვეული იაპონური ენის ლექტორი რისა უჩიდა.
ვორკშოპის მონაწილეები გაეცნობიან ინფორმაციას იაპონურის სამოსის, კალიგრაფიისა და ორიგამის შესახებ, საშუალება ექნებათ, მოირგონ იაპონური სამოსი, სპეციალური იაპონური ფუნჯების საშუალებით შეასრულონ კალიგრაფიის ნიმუშები და გააკეთონ ორიგამი (ქაღალდის ფიგურები).
სამუშაო ენები: ქართული, ინგლისური
დრო: 2 ოქტომბერი, 12:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1.
დასწრება თავისუფალია.

წიგნის „თბილისის არაბულენოვანი ეპიგრაფიკული ძეგლების“ პრეზენტაცია
2024-10-02 17:00 - 18:30
2 ოქტომბერს, 17:00 საათზე, გიორგი წერეთლის აღმოსავლეთმცოდნეობის ინსტიტუტში გაიმართება წიგნის „თბილისის არაბულენოვანი ეპიგრაფიკული ძეგლების“ პრეზენტაცია.
ნაშრომი გამოიცა შოთა რუსთაველის საქართველოს ეროვნული სამეცნიერო ფონდის დაფინანსებით (#FR -21-670).
წიგნის ავტორები არიან გიორგი წერეთლის აღმოსავლეთმცოდნეობის ინსტიტუტის მკვლევრები – ეთერ ღვინიაშვილი (პროექტის ხელმძღვანელი), მურმან ქუთელია და თბილისის თავისუფალი უნივერსიტეტის პროფესორი გიორგი ნარიმანიშვილი.
მასში წარმოდგენილია პროფესორ ცისია კახიანის საარქივო მასალის ნაწილი, რომელიც თბილისის არაბულენოვან ეპიგრაფიკულ ძეგლებს ეხება, ასევე მისი ხელმძღვანელობით კვლევითი ჯგუფის მიერ შესწავლილი წარწერები და მოგვიანებით აღმოჩენილი არაბულენოვანი ძეგლები.
საარქივო მასალები და წარწერები განხილულია ისტორიულ კონტექსტში.
სამუშაო ენა: ქართული
დრო: 2 ოქტომბერი, 17:00-18:30 საათი
ადგილმდებარეობა: გიორგი წერეთლის აღმოსავლეთმცოდნეობის ინსტიტუტი, ილიას სახელმწიფო უნივერსიტეტის S კორპუსი, ოთახი N201/202
დასწრება თავისუფალია.

პროფესორ ლევან ტიელიძის საჯარო ლექცია
2024-10-03 17:00 - 18:00
3 ოქტომბერს, 17:00 საათზე, ილიას სახელმწიფო უნივერსიტეტის T102 აუდიტორიაში ილიაუნის ასოცირებული პროფესორი, ავსტრალიის მონაშის უნივერსიტეტის მკვლევარი ლევან ტიელიძე წაიკითხავს ორნაწილიან საჯარო ლექციას.
მომხსენებელი ისაუბრებს 2023-2024 წლების ანტარქტიდულ ექსპედიციაზე, რომლის დროსაც უშუალოდ მისი მონაწილეობით კომპლექსურად იქნა შესწავლილი აღმოსავლეთ ანტარქტიდის დენმენის მყინვარი.
მეორე ნაწილში განიხილავს კავკასიონის მყინვარების დღევანდელ მდგომარეობასა და ძველი გამყინვარება-კლიმატის რეკონსტრუქციის მცდელობებს.
მომხსენებლის შესახებ
ლევან ტიელიძემ 2016 წელს საქართველოში დაიცვა სადოქტორო დისერტაცია, 2022 წელს კი – მეორე სადოქტორო დისერტაცია ახალი ზელანდიის ანტარქტიკის კვლევით ცენტრში. ამჟამად ილიას სახელმწიფო უნივერსიტეტის ასოცირებული პროფესორია გლაციოლოგიის მიმართულებით და ავსტრალიის მონაშის უნივერსიტეტის მკვლევარი.
სამუშაო ენა: ქართული
დრო: 3 ოქტომბერი, 17:00 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ქ. ჩოლოყაშვილის გამზ N3/5
დასწრება თავისუფალია.

სემინარი „მწვანე ენერგეტიკული დერეფანი ცენტრალური აზიიდან ევროკავშირამდე – ტექნიკური და პოლიტიკური ასპექტები და საქართველოს შესაძლო როლი და ინტერესები“
2024-10-03 17:00 - 18:00
3 ოქტომბერს, 17:00 საათზე, წიგნის სახლში „ლიგამუსი“ გაიმართება ენერგეტიკისა და მდგრადი განვითარების ინსტიტუტის სემინარი „მწვანე ენერგეტიკული დერეფანი ცენტრალური აზიიდან ევროკავშირამდე – ტექნიკური და პოლიტიკური ასპექტები და საქართველოს შესაძლო როლი და ინტერესები“.
სემინარს გაუძღვება ილიას სახელმწიფო უნივერსიტეტის ასოცირებული პროფესორი მურმან მარგველაშვილი, რომელიც სამსჯელოდ გამოიტანს ახალი ანალიზის შედეგებს, განიხილავს ინსტიტუტის მიმდინარე პროექტებსა და ინიციატივებს საშუალოვადიან პერსპექტივაში, რომლებიც ემსახურება ევროკავშირის ენერგეტიკულ უსაფრთხოებას, ხოლო საშუალო გრძელვადიან პერსპექტივაში ცენტრალური აზიიდან და კავკასიიდან ევროკავშირში მწვანე ელექტროენერგიის, წყალბადისა და ამიაკის ექსპორტით ხელს შეუწყობს მწვანე გარდაქმნასა და კლიმატური მიზნების შესრულებას.
საუბარი შეეხება პროექტების შესაძლო ვარიანტებს, მათ ხელშემწყობ და ხელშემშლელ რეგიონულ და საერთაშორისო ფაქტორებს, რომლებიც განსაზღვრავს მწვანე ენერგეტიკული დერეფნის საბოლოო სახესა და მის მნიშვნელობას, ასევე ამ პროცესში საქართველოს შესაძლო როლსა და ინტერესებს.
მნიშვნელოვანი დრო დაეთმობა დისკუსიასა და სპეციალისტთა მოსაზრებებს.
სამუშაო ენა: ქართული
დრო: 3 ოქტომბერი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
2024

ცოცხალი ლაბორატორია საერთაშორისო სტუდენტურ ვორკშოპს მასპინძლობს
2024-10-05 16:00 - 17:00
27 სექტემბრიდან 6 ოქტომბრამდე ცოცხალი ლაბორატორია „მწვანე სამეზობლო“ მასპინძლობს საერთაშორისო სტუდენტურ ვორკშოპს, რომლის საბოლოო შედეგის პრეზენტაცია გაიმართება 5 ოქტომბერს, 16:00 საათზე, ვაჟა-ფშაველას გამზ. N98/2 კორპუსის მიმდებარე ღია სივრცეში.
ღონისძიების ფარგლებში ილიას სახელმწიფო უნივერსიტეტის, კარლსრუეს ტექნოლოგიების ინსტიტუტისა და ოდესის სამოქალაქო ინჟინერიისა და არქიტექტურის სახელმწიფო აკადემიის სტუდენტები მუშაობენ ვაჟა-ფშაველას გამზ. მე-6 კვარტალში N98/2 კორპუსის მიმდებარე ღია სივრცის გარდაქმნის საკითხზე.
სტუდენტებმა უკვე შეიმუშავეს საჯარო სივრცის მოწყობის ერთიანი კონცეფცია და მცირე საპარკო ელემენტების დიზაინი, რომელიც ადგილობრივ მოსახლეობას 30 სექტემბერს წარუდგინეს. ამჟამად სტუდენტები ადგილზე ფიზიკურად მუშაობენ და ამზადებენ სივრცეს ცვლილებებისთვის.
ღონისძიება მიზნად ისახავს, წარმოაჩინოს მიტოვებული და გამოუყენებელი ადგილების სარეკრეაციო პოტენციალი და ხელი შეუწყოს მოცემული არეალის საჯარო სივრცედ გარდაქმნას.
ცოცხალი ლაბორატორია (https://greensuperblock.com/ka) ექსპერიმენტული დიალოგის ერთგვარი ფორმატია მეცნიერებსა და მცხოვრებლებს შორის, რომელიც მიზნად ისახავს სამეზობლოს განვითარებისთვის იდეების შემუშავებას, მწვანე და ღია სივრცეებზე ყურადღების გამახვილებით.
დრო: 5 ოქტომბერი, 16:00 საათი
ადგილმდებარეობა: ვაჟა-ფშაველას გამზ. მე-6 კვარტალი N98/2 კორპუსის მიმდებარე ღია სივრცე

საქართველოს სამედიცინო სპეციალობების ასოციაციის (სსსა / GAMS) IX საერთაშორისო კონფერენცია „მულტიდისციპლინური მიდგომები: ინოვაციები და გამოწვევები პრაქტიკულ მედიცინაში მტკიცებითი და პერსონალური მედიცინის ეპოქაში“
2024-10-06 12:00 - 2024-10-08 17:00
6-8 ოქტომბერს, ქუთაისში, დავით ტვილდიანის სახელობის სამედიცინო უნივერსიტეტთან და თბილისის სამედიცინო აკადემიასთან თანამშრომლობით, ილიას სახელმწიფო უნივერსიტეტის და საქართველოს უნივერსიტეტის მონაწილეობით საქართველოს სამედიცინო სპეციალობების ასოციაცია (სსსა / GAMS) გამართავს IX საერთაშორისო კონფერენციას „მულტიდისციპლინური მიდგომები: ინოვაციები და გამოწვევები პრაქტიკულ მედიცინაში მტკიცებითი და პერსონალური მედიცინის ეპოქაში“.
კონფერენცია აკრედიტირებულია ევროპის მედიცინის სპეციალისტთა კავშირის (UEMS) უწყვეტი სამედიცინო განათლების ევროპული აკრედიტაციის საბჭოს (EACCME) მიერ.
კონფერენცია „მულტიდისციპლინური მიდგომები: ინოვაციები და გამოწვევები პრაქტიკულ მედიცინაში მტკიცებითი და პერსონალური მედიცინის ეპოქაში” გათვალისწინებულია როგორც გამოცდილი, ისე ახალგაზრდა ექიმებისთვის, რომლებსაც სურთ გააუმჯობესონ უნარები, მიდგომები, ჩვევები და ცოდნა. პირველ რიგში, ნევროლოგებისთვის (მათ შორის ინსულტის მედიცინა და ზოგადი ნევროლოგია), ოჯახის ექიმებისთვის, ანესთეზიოლოგებისთვის, რადიოლოგებისთვის, ზოგადი ქირურგიის, უროლოგიის, ფსიქიატრიის, ნეიროქირურგიის სპეციალისტებისთვის, საბაზისო-სამეცნიერო და სამედიცინო განათლების საკითხებით დაინტერესებული სპეციალისტებისთვის.
ფორმატები:
დიდაქტიკური ფორმატი მოიცავს ლექციების, შემთხვევაზე ორიენტირებული დისკუსიების, მინი-ქეისების სავარჯიშოების, მრავალცენტრიანი საერთაშორისო კვლევების მონაცემებისა და ინტერაქტიული შემთხვევის დისკუსიების კომბინაციას. ყოველი სესიის ბოლოს იგეგმება ინტერაქტიული დისკუსიები. დიდაქტიკური შემთხვევები, რომლებიც წარდგენილია ტუტორების მიერ, იქნება სასარგებლო აპლიკანტებისთვის ყოველდღიურ პრაქტიკაში რთული კლინიკური შემთხვევების მართვისთვისთვის.
კონფერენციის დღის წესრიგი იხილეთ აქ.
GAMS-ის შესახებ:
ა(ა)იპ საქართველოს სამედიცინო სპეციალობების ასოციაცია (GAMS) დაარსდა 2006 წელს; ორგანიზაციის მიზანია ექიმებსა და სამედიცინო სპეციალისტებს შორის თანამშრომლობის ხელშეწყობა და განვითარება, სამედიცინო რეგულაციების პრობლემური საკითხებისა და მსოფლიოს წამყვანი ქვეყნების ჯანდაცვის სისტემების გამოცდილების განხილვა, აღნიშნულზე დაყრდნობით. ქმედითი წინადადებების მომზადება/წარდგენა შესაბამის მარეგულირებელ სტრუქტურებში და მათი დანერგვის ხელშეწყობა, საქართველოში მოღვაწე ექიმებს შორის უწყვეტი სამედიცინო განათლებისა და პროფესიული განვითარების სტიმულირება და პოპულარიზაცია.
GAMS არის ევროპული კავშირის ოფიციალური წარმომადგენელი საქართველოში, რომელსაც მინიჭებული აქვს უფლება ევროპული სამედიცინო სპეციალობების ასოციაციის სპეციალობათა საბჭოში საქართველოს მხრიდან დაასახელოს ორი სხვადასხვა სამედიცინო სპეციალობის წარმომადგენელი შესაბამისი სპეციალობის საბჭოში.

„ლიტერატურა და კოლექტიური მეხსიერება“ – წიგნის პრეზენტაცია
2024-10-07 19:00 - 20:00
7 ოქტომბერს, 19:00 საათზე, წიგნის სახლში „ლიგამუსი“ გაიმართება წიგნის „ლიტერატურა და კოლექტიური მეხსიერება“ პრეზენტაცია.
სახელმძღვანელოს ძირითადი ამოცანაა, ბიძგი მისცეს ქართული ლიტერატურის, როგორც კოლექტიური მეხსიერების ერთ-ერთი მნიშვნელოვანი მედიის, შესწავლას მეხსიერების კვლევების უახლეს მიდგომათა გამოყენებით. კრებულზე დაყრდნობით ქართულენოვანი სტუდენტები და ახალგაზრდა მკვლევრები შეძლებენ კოლექტიური მეხსიერების სხვადასხვა მედიაზე დაკვირვებას დასავლურ სამეცნიერო სივრცეში დამკვიდრებული თეორიულ-მეთოდოლოგიური ინსტრუმენტების გამოყენებით, ქართული იდენტობისა და მეხსიერების ურთიერთკავშირის შესახებ კვლევების განხორციელებას და ტრავმის რეპრეზენტაციის თავისებურებათა შესწავლას კულტურული მეხსიერების არტეფაქტებში.
სახელმძღვანელო შეიქმნა შოთა რუსთაველის საქართველოს ეროვნული სამეცნიერო ფონდის მხარდაჭერით განხორციელებული პროექტის „საბჭოთა წარსულის რეპრეზენტაცია პოსტსაბჭოთა ქართულ მწერლობაში“ ფარგლებში.
პრეზენტაციას გაუძღვებიან წიგნის შემდგენლები: ილიას სახელმწიფო უნივერსიტეტის მეცნიერებათა და ხელოვნების ფაკულტეტის პროფესორი ლევან ცაგარელი, ასისტენტ-პროფესორი სალომე პატარიძე და დოქტორანტი ნინო ბოკუჩავა.
სამუშაო ენა: ქართული
დრო: 7 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

„დაბოლება“ – ნიკ შეფის წიგნის პრეზენტაცია
2024-10-07 19:00 - 20:00
7 ოქტომბერს, 19:00 საათზე, ილიას სახელმწიფო უნივერსიტეტის T102 აუდიტორიაში გამომცემლობა „სიესტა“ გიწვევთ ამერიკელი ავტორის, ნიკ შეფის წიგნის – „დაბოლება“ – ქართული თარგმანის პრეზენტაციაზე.
პრეზენტაციას უმასპინძლებს ილიას სახელმწიფო უნივერსიტეტის ადიქციის კვლევების ინსტიტუტი.
წიგნი ავტობიოგრაფიულია. ავტორი 11 წლის იყო, როცა პირველად დათვრა, შემდგომ წლებში ამას მოჰყვა არალეგალური ნარკოტიკების მოხმარება, რის გამოც ახალგაზრდას ნარკოტიკების მოხმარებასთან დაკავშირებული მძიმე პრობლემები შეექმნა და დაავადება − წამალდამოკიდებულება ჩამოუყალიბდა.
ნიკ შეფი მოგონებებში შეულამაზებლად, ზოგჯერ თავზარდამცემად გულახდილად, გვიამბობს წამალდამოკიდებულებაზე და მასთან ბრძოლაზე, გამოფხიზლებასა და რეციდივებზე, საკუთარ თავთან უმძიმეს ჭიდილსა და იმ ხალხზე, ვინც გაჯანსაღების გზაზე ეხმარებოდა.
წიგნი ქართულად თარგმნა ლელა კოდალაშვილმა.
სამუშაო ენა: ქართული
დრო: 7 ოქტომბერი, 19:00 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ქ. ჩოლოყაშვილის გამზ. N3/5
დასწრება თავისუფალია.

„ასტროციტების მიერ გლუტამატის რეგულირებადი გამოყოფა ჯანმრთელობისა და დაავადებების დროს“ – დოქტორ ვლადიმირ პარპურას საჯარო ლექცია
2024-10-08 16:00 - 17:00
8 ოქტომბერს, 14:00 საათზე, ილიას სახელმწიფო უნივერსიტეტის G106 საკონფერენციო დარბაზში ჯეჯანის ჩინური მედიცინის უნივერსიტეტის ტრანსლაციური ნეირომეცნიერების საერთაშორისო კვლევითი ინსტიტუტის დირექტორი, დოქტორი ვლადიმირ პარპურა წაიკითხავს საჯარო ლექციას „ასტროციტების მიერ გლუტამატის რეგულირებადი გამოყოფა ჯანმრთელობისა და დაავადებების დროს“.
მომხსენებელი ლექციაზე მოიყვანს მონაცემებს ტვინის გლიური უჯრედების ერთ-ერთი სუბტიპის, ასტროციტების, მიერ გამოყოფილი ნეიროტრანსმიტერ გლუტამატის შესახებ, ისაუბრებს, როგორ რეგულირდება გამოყოფა. განიხილავს ასტროციტებში გლუტამატის გამოყოფის განმაპირობებელი ვეზიკულური შერწყმის სივრცობრივ-დროებით მახასიათებლებს, ასევე წარმოადგენს ტრანსლაციურ პროექტს, როგორ შეიძლება გლუტამატის გამოყოფის ამ გზის რეგულაცია გამოყენებულ იქნეს ასტროციტომა IV-ის (სხვა სახელწოდება გლიობლასტომა მულტიფორმა IV), ტვინის ყველაზე მძიმე სიმსივნის, სამკურნალოდ.
მომხსენებლის შესახებ
ვლადიმირ პარპურა მედიცინის (ზაგრები, 1989) და ნეირომეცნიერებებისა და ზოოლოგიის ფილოსოფიის დოქტორია (აიოვას უნივერსიტეტი, აშშ, 1993). მუშაობდა აიოვას, ალაბამის, კალიფორნიისა და ხორვატიის რიეკის უნივერსიტეტების სხვადასხვა ფაკულტეტზე. ამჟამად ჯეჯანის ჩინური მედიცინის უნივერსიტეტის ტრანსლაციური ნეირომეცნიერების საერთაშორისო კვლევითი ინსტიტუტის (ჰანგჯოუ, ჩინეთი) დირექტორია.
იგი არის არაერთი პრესტიჟული სამეცნიერო პრემიის ლაურეატი. 2021 წელს მის პატივსაცემად გამოიცა Journal Neurochemical Research-ის სპეციალური ნომერი.
დოქტორმა პარპურამ აღმოაჩინა ასტროციტებიდან ნეირონებზე გლუტამატის მოქმედების სასიგნალო გზა, ე.წ. გლიოტრანსმისია, ჩამოაყალიბა სამკომპონენტიანი სინაფსის ინოვაციური კონცეფცია. მისი კვლევები ნანომეცნიერების/ნანოტექნოლოგიების, ნეიროქიმიის, სინთეზური ბიოლოგიისა და ბიოსამედიცინო ინჟინერიის მიჯნაზეა.
სამუშაო ენა: ინგლისური
დრო: 8 ოქტომბერი, 14:00 საათი
ადგილმდებარეობა: ილიას სახელმწიფო უნივერსიტეტის G106 საკონფერენციო დარბაზი, გ. წერეთლის ქ. N1
დასწრება თავისუფალია.

დოქტორანტ ლიანა კუპრეიშვილის სადისერტაციო ნაშრომის დაცვა
2024-10-08 16:00 - 17:00
8 ოქტომბერს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ მეცნიერებათა და ხელოვნების ფაკულტეტის სადოქტორო პროგრამის „კულტურის კვლევები“ დოქტორანტი ლიანა კუპრეიშვილი დაიცავს სადისერტაციო ნაშრომს „ძველი თბილისის დარაბებს მიღმა (პროსტიტუციის ისტორია წინარევოლუციურ თბილისში 1876-1917წწ.)“
სამეცნიერო ხელმძღვანელი: ოლივერ რაისნერი, ილიას სახელმწიფო უნივერსიტეტის პროფესორი
თანახელმძღვანელი: ქეთევან გურჩიანი, ილიას სახელმწიფო უნივერსიტეტის პროფესორი
დრო: 8 ოქტომბერი, 16:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ემერიტუს პროფესორ მაიკლ ლედერმანის საჯარო ლექცია „პანდემიური ინფექციის პათოგენეზის დისექცია“
2024-10-08 18:00 - 19:00
8 ოქტომბერს, 18:00 საათზე, ილიას სახელმწიფო უნივერსიტეტის T102 აუდიტორიაში ქეის ვესტერნ რესერვ უნივერსიტეტისა (Case Western Reserve University) და კლივლენდის სამედიცინო ცენტრის (Cleveland Medical Center) ემერიტუს პროფესორი მაიკლ ლედერმანი წაიკითხავს საჯარო ლექციას „პანდემიური ინფექციის პათოგენეზის დისექცია“.
მომხსენებელი განიხილავს იმ მექანიზმებს, რომლებიც განსაზღვრავს, როგორ იჭრება ადამიანის ორგანიზმში პათოგენი ადამიანის იმუნოდეფიციტის ვირუსის მაგალითზე, ასევე იმუნური სისტემის იმ თავისებურებებს, რომლებიც განაპირობებს ზოგიერთი ადამიანის დაცვას; განმარტავს, იმუნური სისტემა რატომ მარცხდება ზოგიერთ შემთხვევაში, როგორ შეიძლება ინფექცია ეფექტურად და არაეფექტურად იქნეს აღკვეთილი და როგორია ამ ცოდნის გამოყენების სამომავლო შესაძლებლობები.
მომხსენებლის შესახებ
მაიკლ ლედერმანი (ემერიტუსი) Case Western Reserve უნივერსიტეტის მედიცინის სკოლისა და საუნივერსიტეტო ჰოსპიტლების/ კლივლენდის სამედიცინო ცენტრის მედიცინის ემერიტუს პროფესორი და პათოლოგიის, მიკრობიოლოგიის/მოლეკულური ბიოლოგიისა და ბიოსამედიცინო ეთიკის პროფესორია. სამედიცინო ხარისხი მიენიჭა Mt. Sinai-ის მედიცინის სკოლაში; გაიარა ტრენინგი შინაგანი მედიცინის მიმართულებით Case Western Reserve University-ში, კლივლენდის საუნივერსიტეტო ჰოსპიტლებსა და VA სამედიცინო ცენტრში. მან დაასრულა ინფექციური დაავადებების სასტიპენდიო ტრენინგი, დოქტორ ჯეროლდ ელნერის ლაბორატორიაში უჯრედულ იმუნოლოგიაში დაიცვა დისერტაცია და 1980 წელს შეუერთდა CWRU ფაკულტეტს. პროფ. ლედერმანი 1982 წლიდან ჩართულია აივ/შიდსის კვლევაში. მისი კვლევა ეხება იმ მექანიზმებს, რომლებითაც აივინფექცია იწვევს იმუნურ დისფუნქციას და მისი გამოსწორებისა და პრევენციის სტრატეგიებს. 1985 წელს დააარსა იმუნოლოგიის სპეციალური განყოფილება (აივ კლინიკა) CWRU-ში, 1987 წელს კი – NIH დაფინანსებული შიდსის კლინიკური კვლევების განყოფილება CWRU-ში. ავტორია 450-ზე მეტი რეცენზირებული კვლევის პუბლიკაციისა. იგი არჩეულია ამერიკელ ექიმთა ასოციაციაში (AAP), არის მეცნიერების განვითარების ამერიკული აკადემიის (AAAS), მიკრობიოლოგიის ამერიკული აკადემიისა და ამერიკის ინფექციური დაავადებების საზოგადოების (IDSA) წევრი, ასევე ჟურნალის Pathogens and Immunity მთავარი რედაქტორი.
სამუშაო ენა: ინგლისური
დრო: 8 ოქტომბერი, 18:00 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ქ. ჩოლოყაშვილის გამზ. N3/5
დასწრება თავისუფალია.

„ავანგარდის მომენტების გახსენება, ავანგარდის სცენების შეკავშირება“ – H2S04-ის 100 წლისთავისადმი მიძღვნილი საერთაშორისო კონფერენცია
2024-10-09 10:00 - 20:00
9-11 ოქტომბერს ილიას სახელმწიფო უნივერსიტეტში გაიმართება H2S04-ის 100 წლისთავისადმი მიძღვნილი საერთაშორისო კონფერენცია „ავანგარდის მომენტების გახსენება, ავანგარდის სცენების შეკავშირება“.
ისტორიული ავანგარდი მოიცავს მივიწყებულ მომენტებსა და სცენებს, რომელთა ხელახალი აღმოჩენა, ევროპული ავანგარდის ცენტრალურ თუ პერიფერიულ სცენებთან შეკავშირება ჯერაც მიმდინარეობს. სხვადასხვა ნაციონალურ კულტურაში არ გამოვლინდებოდა ავანგარდული მომენტები, რომ არა ძლიერი სურვილი ესთეტიკური ძიებებისა და ექსპერიმენტაციის ფართო ევროპულ ქსელთან შეკავშირებისა. თუმცა ისტორიული ცვლილებების გამო ზოგიერთი მომენტი/სცენა გამოეთიშა ერთიან პროცესს და ათწლეულების განმავლობაში მივიწყებული რჩებოდა.
ერთ-ერთი ასეთი მომენტია ტფილისის მოდერნიზმი/ავანგარდი (1917-1918) და ფუტურისტული ჯგუფი H2SO4 (1920-იანი წლები), რომელიც საბჭოთა ხელისუფლებამ ქართული კულტურული მეხსიერებიდან ამოშალა და ქვეყანა ევროპულ კულტურულ კონტექსტს მოსწყვიტა. პოსტსაბჭოთა ათწლეულებში საქართველომ ეს მემკვიდრეობა დაიბრუნა. H2SO4-ის (1924), ფუტურისტული ჯგუფისა და ამავე სახელწოდების ჟურნალის ასი წლისთავი კარგი საბაბია განსხვავებულ, თუმცა ურთიერთშედარებად ავანგარდულ კულტურულ გამოცდილებებზე მსჯელობისათვის.
ჩვენ გვესმის მოდერნიზმი და ავანგარდი, როგორც სხვადასხვა კულტურული მომენტების ერთიანობა. თითოეული ლოკალიზებული მომენტის სპეციფიკა განიხილება მათი ტრანსკულტურული კავშირების ისტორიისა და აწმყოში ტრანსგრესიის პოტენციალის პერსპექტივებიდან. ამ ისტორიების აღსადგენად ჩვენ ვიკვლევთ ქსელებს, ურთიერთობებს, ჯგუფებს, ურთიერთთანამშრომლობას, რომლებიც უნიკალური მომენტების შესაქმნელად ყალიბდებოდა, ქრებოდა, კვლავაც ჩნდებოდა. კვლავ ისმის კითხვები: როგორია ავანგარდის სოციალური ტრანსფორმაციის ძალა; რას გადმოგვცემს კულტურათაშორისი ავანგარდული ალიანსების თეორიული და მეთოდოლოგიური ურთიერთმიმართების ისტორიები?
კონფერენცია ორგანიზებულია ილიას სახელმწიფო უნივერსიტეტის შედარებითი ლიტერატურის ინსტიტუტისა და უმაღლესი კვლევების ცენტრის მიერ; ლიონებურგის ლოეფანას უნივერსიტეტი (გერმანია), ფილოსოფიისა და ხელოვნების ისტორიის ინსტიტუტთან თანამშრომლობით.

კონფერენციის პლენარული მომხსენებლები/საუბრები:
გიუნტერ ბერგაუსი, ბრისტოლის უნივერსიტეტი, საერთაშორისო ფუტურიზმი და ურთიერთგანაყოფიერება ისტორიულ ავანგარდში.
ხელოვანთა საუბარი: ბეატე ზოენტგენი, ლოეფანას უნივერსიტეტი ლიონებურგში, ანუკ ბელუგასთან და მარი ყალაბეგაშვილთან ერთად.
გია ჯოხაძე, ილიას სახელმწიფო უნივერსიტეტი, მანდელშტამიანა: რუსეთისა და საქართველოს კულტურული ისტორიის ფრაგმენტები.
ლექცია/წიგნის პრეზენტაცია.

დეტალური ინფორმაციისთვის იხილეთ პროგრამა.
სამუშაო ენები: ქართული, ინგლისური
დრო: 9-11 ოქტომბერი
ადგილმდებარეობა: უმაღლესი კვლევების ცენტრი, გიორგი წერეთლის N3, ილიას სახელმწიფო უნივერსიტეტის S კორპუსი, მე-8 სართული, ოთახი 800

შეხვედრა დიდიე ტღებიუკთან, გაეროს მუდმივ კოორდინატორთან საქართველოში
2024-10-10 14:00 - 15:00
10 ოქტომბერს, 14:00 საათზე, ილიას სახელმწიფო უნივერსიტეტის G106 საკონფერენციო დარბაზში გაიმართება შეხვედრა გაეროს მუდმივ კოორდინატორთან საქართველოში დიდიე ტღებიუკთან. შეხვედრაზე დიდიე ტღებიუკი ისაუბრებს საქართველოში გაეროს საქმიანობის, გაეროს მდგრადი განვითარების მიზნებისა (SDGs) და მათ მიღწევასთან დაკავშირებული გამოწვევების, ასევე მიმდინარე წლის სექტემბერში გამართული მომავლის სამიტის შესახებ.
მომხსენებელი მიმოიხილავს გაერთიანებული ერების ორგანიზაციის მიერ 2015 წელს ჩამოყალიბებულ მდგრადი განვითარების 17 მიზანს, როგორც მდგრადი განვითარების 2030 წლის დღის წესრიგის ნაწილს.
ეს მიზნები – სიღარიბის აღმოფხვრა, განათლებაზე ხელმისაწვდომობის უზრუნველყოფა და მდგრადი ეკონომიკური ზრდის ხელშეწყობა – გადამწყვეტი ნაბიჯი იქნება გლობალური მშვიდობისა და კეთილდღეობის უზრუნველსაყოფად; მომხსენებელი ასევე შეეხება გლობალურ და ლოკალურ პერსპექტივებს.
დასასრულს სტუდენტებს, პროფესორ-მასწავლებლებსა და სტუმრებს საშუალება მიეცემათ, დასვან კითხვები, გაუზიარონ მოსაზრებები მომხსენებელს და განიხილონ გაეროსა და მდგრად განვითარებასთან დაკავშირებული საკითხები საქართველოში.
სამუშაო ენა: ინგლისური
დრო: 10 ოქტომბერი, 14:00 საათი
ადგილმდებარეობა: ილიას სახელმწიფო უნივერსიტეტის G106 საკონფერენციო დარბაზი, გ. წერეთლის ქ. N1
დასწრება თავისუფალია.

პოლიტიკის მეცნიერებისა და საერთაშორისო ურთიერთობების სერიის ახალი თარგმანების პრეზენტაცია ილიაუნიში
2024-10-10 19:00 - 20:00
10 ოქტომბერს, 19:00 საათზე, წიგნის სახლში „ლიგამუსი“ გაიმართება პოლიტიკის მეცნიერებისა და საერთაშორისო ურთიერთობების სერიის მორიგი თარგმანების პრეზენტაცია.
ჯონ პივიჰაუსისა და ჯოშუა გოლდსტაინის წიგნი „საერთაშორისო ურთიერთობები“ გამოსცა ილიას სახელმწიფო უნივერსიტეტმა ევროკავშირის პროექტის PESTUGE მხარდაჭერით. წიგნის სამეცნიერო რედაქტორები არიან ილიას სახელმწიფო უნივერსიტეტის პოლიტიკის მეცნიერების მიმართულების პროფესორები – დავით აფრასიძე და გიორგი გვალია, მთარგმნელები – ანა მიქაუტაძე, ნინო ტიკარაძე და ლევან წკრიალაშვილი.
ფრენსის ფუკუიამას „პოლიტიკური წესრიგი და პოლიტიკური დაკნინება“ გამოსცა ილიას სახელმწიფო უნივერსიტეტმა საქართველოში აშშ-ის საელჩოს წიგნის თარგმნის პროგრამის მხარდაჭერით. წიგნის სამეცნიერო რედაქტორია ილიას სახელმწიფო უნივერსიტეტის პოლიტიკის მეცნიერების მიმართულების პროფესორი დავით აფრასიძე, მთარგმნელები – დავით აფრასიძე, ანა მიქაუტაძე, ნინო ტიკარაძე და თამარ ქუმსიაშვილი.
სამუშაო ენა: ქართული
დრო: 10 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზირი N32
დასწრება თავისუფალია.

შეხვედრა კიბერუსაფრთხოების ცნობიერების ასამაღლებლად
2024-10-11 14:00 - 16:00
11 ოქტომბერს, 14:00 საათზე, ილიას სახელმწიფო უნივერსიტეტის G106 საკონფერენციო დარბაზში სსიპ „ციფრული მმართველობის სააგენტოსა“ და ილიას სახელმწიფო უნივერსიტეტის ორგანიზებით კიბერუსაფრთხოების ცნობიერების ამაღლების თვის ფარგლებში გაიმართება შეხვედრა ილიაუნის სტუდენტებსა და თანამშრომლებთან.
სსიპ „ციფრული მმართველობის სააგენტო“ კიბერსაფრთხეებისა და მათგან დაცვის მეთოდებზე ინფორმაციის გასაცნობად და კიბერუსაფრთხოების ცნობიერების ასამაღლებლად საქართველოს კიბერუსაფრთხოების სტრატეგიისა და სამოქმედო გეგმის საფუძველზე მართავს ინტერაქტიულ ღონისძიებებს.
შეხვედრა მიზნად ისახავს ინფორმაციის კონფიდენციალურობის, მთლიანობისა და ხელმისაწვდომობის პრინციპების დაცვის მექანიზმების სწავლებას, კიბერუსაფრთხოების შესახებ ცოდნის ამაღლებას, რისკების შემცირებასა და კიბერჰიგიენის მინიმალური წესების ათვისებას.
შეხვედრის დასრულებისას ჩატარდება მხიარული ინტერაქტიული ქვიზი. გამარჯვებულებს სიმბოლური პრიზები გადაეცემათ.
ვის შეუძლია დასწრება: ილიას სახელმწიფო უნივერსიტეტის სტუდენტებს, აკადემიურ და ადმინისტრაციულ პერსონალს.
დრო: 11 ოქტომბერი, 14:00 საათი
სამუშაო ენა: ქართული
ადგილმდებარეობა: ილიას სახელმწიფო უნივერსიტეტი, G106 აუდიტორია, გ. წერეთლის ქ. №1

„ერთიანობა მრავალფეროვნებაში: მალაური სამყარო, მისი ისტორია და კულტურა“ – პროფესორ ტატიანა დენისოვას ლექცია
2024-10-15 16:00 - 17:00
15 ოქტომბერს, 16:00 საათზე, ილიას სახელმწიფო უნივერსიტეტის S201/202 აუდიტორიაში აღმოსავლეთმცოდნეობის ინსტიტუტის მუდმივმოქმედ სემინარზე გიორგი წერეთლის აღმოსავლეთმცოდნეობის ინსტიტუტის მოწვეული მკვლევარი, კუალა-ლუმპურის ტექნოლოგიური უნივერსიტეტის (მალაიზია) ისლამური მეცნიერებისა და ცივილიზაციის კვლევის ცენტრის პროფესორი ტატიანა დენისოვა წაიკითხავს ლექციას „ერთიანობა მრავალფეროვნებაში: მალაური სამყარო, მისი ისტორია და კულტურა“.
ანოტაცია
სამხრეთ-აღმოსავლეთ აზია, მალაური სამყაროს ჩათვლით, ცივილიზაციის ერთ-ერთი უძველესი ცენტრია. უძველესი დროიდან ცნობილი რეგიონი ნახსენებია სხვადასხვა ისტორიულ წყაროში.
მალაის არქიპელაგის ისტორიულ განვითარებაში ფუძემდებლური როლი შეასრულა მისმა გეოგრაფიულმა მდებარეობამ. ორ უმთავრეს საზღვაო გზის გადაკვეთაზე მდებარე არქიპელაგი ინდოეთისა და ჩინეთის დიდ ბაზრებთან ყოველწლიური მუსონური ქარების სისტემებით იყო დაკავშირებული.
მალაის არქიპელაგის ვაჭრობის განვითარების ერთ-ერთი ყველაზე მნიშვნელოვანი ფაქტორი იყო მისი მდიდარი ბუნებრივი და მინერალური რესურსები, რაც ქმნიდა გასაყიდი თუ გასაცვლელი პროდუქტების მრავალფეროვნებას.
რეგიონის მთავარი მახასიათებელია მისი მრავალეროვნული და მულტიკულტურული ხასიათი. მას დიდი ხნის წინ ეწოდა ღია სამყარო. „ერთიანობა მრავალფეროვნებაში“ გახდა ამ ცივილიზაციის მთავარი პრინციპი და მამოძრავებელი ძალა. მთავარი სავაჭრო გზების გადაკვეთაზე მდებარე მსოფლიო ვაჭრობის მნიშვნელოვანი ცენტრი, მალაური სამყარო, იქცა სხვადასხვა კულტურისა და ტრადიციის – ინდურის, ჩინურის, მუსლიმურის, ევროპულისა და მალაურის – შერწყმის ადგილად.
რეგიონის ღიაობა და მრავალფეროვნება ასახულია მალაელთა ისტორიასა და წერილობით მემკვიდრეობაში.
სამუშაო ენა: ინგლისური
დრო: 15 ოქტომბერი, 16:00 საათი
ადგილმდებარეობა: ილიას სახელმწიფო უნივერსიტეტის S201/202 აუდიტორია, გ. წერეთლის ქ. N3
დასწრება თავისუფალია.

„გრავიტაციულ ტალღებში დანახული ადრეული სამყარო“ – პროფესორ თინათინ კახნიაშვილის მოხსენება
2024-10-15 17:00 - 18:00
15 ოქტომბერს, 17:00 საათზე, ილიას სახელმწიფო უნივერსიტეტის G106 აუდიტორიაში ილიაუნის პროფესორი თინათინ კახნიაშვილი წაიკითხავს მოხსენებას „გრავიტაციულ ტალღებში დანახული ადრეული სამყარო“.
თემის მოკლე მიმოხილვა
გრავიტაციული ტალღები საშუალებას იძლევა, დავაკვირდეთ ადრეული სამყაროს ისეთ მაღალ ენერგიებზე, რომელთა მიღწევა დედამიწის პირობებში შეუძლებელია (რამდენიმე თანრიგით აღემატება დიდ ჰადრონულ ამაჩქარებელზე CERN მიღწეულ ენერგიებს), დროის იმ პერიოდში, როდესაც სამყაროს შესწავლა შეუძლებელია ელექტრომაგნიტური გამოსხივების დიაპაზონში (რადიო, ინფრაწითელი, ხილული, მიკროტალღოვანი, რენტგენის, ულტრაიისფერი და გამა გამოსხივებები). მომხსენებელი ისაუბრებს გრავიტაციული ტალღების შესაძლებლობასა და ფუნდამენტური ფიზიკის კანონების შემოწმების შესახებ.
მომხსენებლის შესახებ
თინათინ კახნიაშვილი ილიას სახელმწიფო უნივერსიტეტის სრული პროფესორია ასტროფიზიკის მიმართულებით, მონაწილეობს საერთაშორისო სამეცნიერო ცენტრების (McWilliams Center for Cosmology, აშშ; NORDITA, შვედეთი; Pitt-PACC აშშ) სამეცნიერო პროექტებში. იგი არის კარნეგი მელონის უნივერსიტეტის (აშშ) ასოცირებული მკვლევარი პროფესორი. ამჟამად ხელმძღვანელობს NASA-ს და ამერიკის ეროვნული სამეცნიერო ფონდის მიერ დაფინანსებულ 3 პროექტს, მათ შორის 2024 წელს NSF-ს დაფინანსებულ Collaborative Research: Gravitational Waves as Messengers from the Early Universe-ს.
თინათინ კახნიაშვილი მუშაობდა საერთაშორისო ცენტრების (ICTP & SISSA, Italy, CCPP, NYU) მეცნიერ-მკვლევრად და აშშ-ის, კანადისა და ევროპის უნივერსიტეტების (Rutgers, Kansas State University, Carnegie Mellon University, Geneva University, Laurentian University) მოწვეულ პროფესორად.
ვრცლად: https://shorturl.at/Rt6vB
ლექციის შემდეგ გაიმართება დისკუსია.
სამუშაო ენა: ქართული
დრო: 15 ოქტომბერი, 17:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

„ბიზანტიური ძეგლების მენეჯმენტი თანამედროვე საბერძნეთში (XIX-XX სს.)“ – არქეოლოგ დიონისე მურელატოსის ონლაინმოხსენება
2024-10-15 19:00 - 20:00
15 ოქტომბერს, 19:00 საათზე, შუა საუკუნეების კვლევის ცენტრის მუდმივმოქმედ სემინარზე არქეოლოგი და ხელოვნების ისტორიკოსი დიონისე მურელატოსი (ათენი, საბერძნეთი) ონლაინ წაიკითხავს მოხსენებას „ბიზანტიური ძეგლების მენეჯმენტი თანამედროვე საბერძნეთში (XIX-XX სს.)“.
საბერძნეთის მიერ დამოუკიდებლობის მიღების შემდეგ აქტუალური გახდა „ეროვნული უწყვეტობის“ საკითხი, რომელსაც სხვადასხვაგვარად განიხილავდნენ. ათენის უნივერსიტეტის ისტორიის პროფესორმა კ. პაპარიგოპულოსმა XIX საუკუნის შუა ხანებში პირველად ჩამოაყალიბა იდეები ახალგაზრდა სახელმწიფოს იდენტობის შესახებ. მან ეროვნული ისტორიის უწყვეტობის სამმაგი სქემა შეიმუშავა (ანტიკური, ბიზანტია და თანამედროვე საბერძნეთი). ჯერ კიდევ მეცხრამეტე საუკუნეში ბიზანტიის იმპერიის ისტორიის ჩართვა „ნაციონალურ“ ნარატივში საჭიროდ მიიჩნიეს. ბიზანტიური ხელოვნების შესწავლა და მისი ჩართვა ეროვნული წარსულის აღქმაში არსებითი ნაბიჯი იყო ამ მიმართულებით. 1919-1922 წლებში მცირე აზიაში საბერძნეთ-თურქეთის ომის შემდეგ შენარჩუნებული იყო ისტორიის ტრადიციული აღქმა. ომის შემდგომ სამყაროში, ცივი ომის დროს, ბიზანტიის აღქმა აღმოსავლეთსა და დასავლეთს შორის დაპირისპირების ახალ ველად იქცა.
ფორმატი: ონლაინ
Join Zoom Meeting

https://iliauni-edu-ge.zoom.us/j/86191264222?pwd=[REDACTED]

Meeting ID: 861 9126 4222
Passcode: [REDACTED]
სამუშაო ენა: ინგლისური
დრო: 15 ოქტომბერს, 19:00 საათი
დასწრება თავისუფალია.
2024

შეხვედრა იტალიის ელჩთან საქართველოში მასიმილიანო დ`ანტუონოსთან
2024-10-16 12:00 - 13:00
16 ოქტომბერს, 12:00 საათზე, ილიას სახელმწიფო უნივერსიტეტის იტალიური კულტურის ცენტრში (S501 აუდიტორია) იტალიური ენის XXIV მსოფლიო კვირეულთან დაკავშირებით გაიმართება შეხვედრა იტალიის ელჩთან საქართველოში მასიმილიანო დ`ანტუონოსთან.
პროფესორი ნოდარ ლადარია წაიკითხავს ლექციას: „იტალიური წიგნი – ბიოგრაფიულ-ისტორიული მიმოხილვა“.
სიტყვით გამოვლენ პედაგოგები: მანანა სიფრაშვილი, ნანა ლომია, ნინო ჩიკვილაძე, თინა ცაგარეიშვილი.
სამუშაო ენა: იტალიური
დრო: 16 ოქტომბერი, 12:00 საათი
ადგილმდებარეობა: ილიას სახელმწიფო უნივერსიტეტის S501 აუდიტორია, იტალიური კულტურის ცენტრი, გ. წერეთლის ქ. N3
დასწრება თავისუფალია.
2024

ფილმის „ათასი ჭრილობა“ ჩვენება და შეხვედრა ჩეხეთის ელჩთან საქართველოში
2024-10-16 16:30 - 17:30
16 ოქტომბერს, 16:30 საათზე, ილიას სახელმწიფო უნივერსიტეტის T102 საკონფერენციო დარბაზში ილიაუნის სამართლის სკოლის ადამიანის უფლებათა მიმართულება და კინოკლუბი ყვარლის ევროკლუბთან თანამშრომლობით გამართავს ფილმის „ათასი ჭრილობა“ ჩვენებასა და დისკუსიას.
ფილმის ჩვენების შემდეგ ჩეხეთის რესპუბლიკის საგანგებო და სრულუფლებიან ელჩთან, პეტრ კუბერნატთან გაიმართება შეხვედრა, რომელსაც სიტყვით გახსნის ილიას სახელმწიფო უნივერსიტეტის რექტორი ნინო დობორჯგინიძე.
დოკუმენტური ფილმი მოგვითხრობს საინფორმაციო ომსა და ფილიპინელ ჟურნალისტ მარია რესაზე. ის Rappler-ის თანადამფუძნებელი და აღმასრულებელი დირექტორია, 2019 წელს მარია რესა დააპატიმრეს „კიბერცილისწამებისთვის“ მის მიერ მომზადებული ჟურნალისტური გამოძიებების გამო. 2021 წელს ნობელის პრემია მიენიჭა მშვიდობის დარგში გამოხატვის თავისუფლების დაცვისთვის.
ფილმი ქართულ ენაზე ევროკავშირის მხარდაჭერით ითარგმნა.
მომხსენებლები:

პეტრ კუბერნატი, ჩეხეთის რესპუბლიკის ელჩი საქართველოში;
ნინო დობორჯგინიძე, ილიას სახელმწიფო უნივერსიტეტის რექტორი;
ნიკა გურინი, ყვარლის ევროკლუბის ხელმძღვანელი, ილიაუნის სამართლის სკოლის საჯარო სამართლისა და პოლიტიკის სამაგისტრო პროგრამის სტუდენტი.

მოდერატორი − თამარ ჩხიკვაძე, ილიაუნის სამართლის სკოლის მეორე კურსის სტუდენტი
დეტალური დღის წესრიგი:

16:30 – 18:00 კინოჩვენება
18:00 – 18:10 მისასალმებელი სიტყვა – ნინო დობორჯგინიძე
18:10 – 18:30 დისკუსია პეტრ კუბერნატსა და ნიკა გურინთან

სამუშაო ენა: ქართული
დრო: 16 ოქტომბერი, 16:30 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ქ. ჩოლოყაშვილის გამზ. N3/5
დასწრება თავისუფალია.

პროფესორ ირინა ლობჟანიძის მიერ გამოცემული წიგნის პრეზენტაცია
2024-10-16 18:00 - 19:00
16 ოქტომბერს, 18:00 საათზე, ილიას სახელმწიფო უნივერსიტეტის G 106 აუდიტორიაში გაიმართება პროფ. ირინა ლობჟანიძის მიერ გამოსაცემად მომზადებული წიგნის „პარაკლიტონის“ პრეზენტაცია (იხ., http://manuscript.iliauni.edu.ge/).
ირინა ლობჟანიძე სამეცნიერო საზოგადოებას წარუდგენს ოქსფორდის უნივერსიტეტისა და შოთა რუსთაველის საქართველოს ეროვნული სამეცნიერო ფონდის საქართველოს შემსწავლელი მეცნიერებების ერთობლივი კვლევითი პროგრამის შედეგებს, კერძოდ, უორდროპების ონლაინკოლექციას (WCO), რომლის ნაწილია ბოდლეს ბიბლიოთეკაში დაცული მე-12 საუკუნის ქართული ხელნაწერი, პარაკლიტონი, ასევე შოთა რუსთაველის საქართველოს ეროვნული სამეცნიერო ფონდის საგამომცემლო სახელმწიფო სამეცნიერო გრანტების საგრანტო კონკურსის (SP-23-685) შედეგს, MS. Wardr. d. 1 ხელნაწერის გამოცემულ ტექსტს.
წიგნის რედაქტორები, ნინო დობორჯგინიძე და თამაზ კოჭლამაზაშვილი, ისაუბრებენ ქართული და საქართველოში დაცული ხელნაწერი მემკვიდრეობის დოკუმენტირებასა და კვლევაში თანამედროვე ტექნოლოგიების გამოყენების აუცილებლობაზე, ამ მიმართულებით ილიას უნივერსიტეტში დანერგილ სასწავლო და კვლევით პროგრამებზე, ასევე პარაკლიტონის ტექსტოლოგიურ საკითხებზე.
შეხვედრის ბმული
Join Zoom Meeting ID 824 3872 2663

https://iliauni-edu-ge.zoom.us/j/82438722663?pwd=[REDACTED]

Passcode: [REDACTED]
დრო: 16 ოქტომბერი, 18:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. N1)
სამუშაო ენა: ქართული
დასწრება თავისუფალია.

საინფორმაციო შეხვედრა ევროპის კოლეჯის სტიპენდიების შესახებ
2024-10-17 15:00 - 17:00
17 ოქტომბერს, 15:00 საათზე, ილიას სახელმწიფო უნივერსიტეტის G106 აუდიტორიაში გაიმართება საინფორმაციო შეხვედრა ევროპის კოლეჯის წარმომადგენლებთან. ნატოლინის (პოლონეთი, ვარშავა) უმაღლესი სასწავლებლის წარმომადგენლები დამსწრეთ გააცნობენ დეტალურ ინფორმაციას ნატოლინის სასწავლებლის სამაგისტრო პროგრამებზე სწავლის დაფინანსებისა და სტიპენდიების მოპოვების შესაძლებლობების შესახებ.
ღონისძიება საინტერესო იქნება პოლიტიკის მეცნიერების, საერთაშორისო ურთიერთობების, დიპლომატიისა და ევროპული ცივილიზაციის მიმართულებებით დაინტერესებული სტუდენტებისთვის. ევროპის კოლეჯი საქართველოს მოქალაქეებს სთავაზობს სტიპენდიას ისტორიკოსებისა და ჟურნალისტებისთვის, ასევე ზოგად სტიპენდიებს ევროპის სამეზობლო ქვეყნების წარმომადგენლებისთვის.
დრო: 17 ოქტომბერი, 15:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (ქ. ჩოლოყაშვილის გამზ. N3/5)
დასწრება თავისუფალია.

კრებულის „უდიები – ეთნოგრაფიული ჩანაწერები: XIX, XX და XXI საუკუნეები“ პრეზენტაცია
2024-10-17 19:00 - 20:00
17 ოქტომბერს, 19:00 საათზე, წიგნის სახლში „ლიგამუსი“ გაიმართება კრებულის „უდიები – ეთნოგრაფიული ჩანაწერები: XIX, XX და XXI საუკუნეები“ პრეზენტაცია. კრებული აერთიანებს უდიების, კავკასიაში მცხოვრები ერთ-ერთი ყველაზე მცირერიცხოვანი ხალხის, შესახებ ბოლო სამ საუკუნეში შეგროვებულ ეთნოგრაფიულ ჩანაწერებს.
წიგნი იწყება უდი განმანათლებლის, მიხეილ ბეჟანოვის მე-19 საუკუნის ჩანაწერებით სოფ. ვართაშენისა და მისი მცხოვრებლების შესახებ. იგი აღწერს ერთი მეტად საინტერესო და მრავალეთნიკური კავკასიური სოფლის ყოფას, ადგილობრივ კულტურათა ურთიერთგავლენას, უდიურ ტრადიციებსა და თქმულებებს, უდიურ თემში ჯერ კიდევ შემორჩენილ სხვადასხვა წეს-ჩვეულებასა თუ რელიგიურ რწმენა-წარმოდგენას.
მეორე თავი ეთმობა გივი ბეჟანიშვილის მიერ მე-20 საუკუნის 50-იან წლებში აზერბაიჯანის უდიურ დასახლებებში, ნიჯსა და ვართაშენში, ჩაწერილ ზეპირ ისტორიებს.
დასკვნით ნაწილში თავმოყრილია ჩვენს საუკუნეში ალექსანდრე ქავთარაძის მიერ სადოქტორო კვლევაზე მუშაობისას საქართველოში მცხოვრებ უდიებთან ჩაწერილი რამდენიმე ზეპირი ისტორია მე-20 საუკუნის დასაწყისის დევნის შესახებ.
წიგნის რედაქტორი, მთარგმნელი და შემდგენელია ალექსანდრე ქავთარაძე, ილიას სახელმწიფო უნივერსიტეტის მოწვეული ლექტორი, ორგანიზაცია ,,საქართველოს უდიების“ თანადამფუძნებელი.
კრებული გამოსცა „კავკასიურმა სახლმა“.
კრებულს წარადგენენ ალექსანდრე ქავთარაძე და „კავკასიური სახლის“ წარმომადგენელი ლევან ლორთქიფანიძე.
სამუშაო ენა: ქართული
დრო: 17 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

„პარტნიორობის საერთაშორისო გამოცდილება: ორი უნივერსიტეტის აკადემიური წერის ცენტრებს შორის ოთხწლიანი თანამშრომლობის ისტორია, პედაგოგიური სტრატეგიები და მომავლის პერსპექტივები“ – საჯარო შეხვედრა
2024-10-18 12:00 - 13:00
18 ოქტომბერს, 12:00 საათზე, აკადემიური წერის ცენტრის 10 წლის იუბილესთან დაკავშირებით ილიას სახელმწიფო უნივერსიტეტის T102 აუდიტორიაში ილიაუნის აკადემიური წერის ცენტრისა და გიოტინგენის გეორგ-ავგუსტის უნივერსიტეტის საერთაშორისო წერის ლაბორატორიის ორგანიზებით გაიმართება საჯარო შეხვედრა თემაზე: „პარტნიორობის საერთაშორისო გამოცდილება: ორი უნივერსიტეტის აკადემიური წერის ცენტრებს შორის ოთხწლიანი თანამშრომლობის ისტორია, პედაგოგიური სტრატეგიები და მომავლის პერსპექტივები“.
შეხვედრას გაუძღვებიან გიოტინგენის უნივერსიტეტის საერთაშორისო წერის ლაბორატორიის ხელმძღვანელები, ფილოსოფიის დოქტორები – მელანი ბრინკშულტე და ელა გრისჰამერი. ისინი ისაუბრებენ აკადემიური წერის საერთაშორისო ლაბორატორიის ისტორიისა და აკადემიური წერის სწავლების თავისებურებზე, აკადემიური წერისა და უცხო ენის სწავლების თანამედროვე გამოწვევებზე, მათ მიერ განხორციელებულ კვლევით პროექტებსა და სამომავლო გეგმებზე.
მონაწილეების შესახებ
დოქტორი მელანი ბრინკშულტე არის გიოტინგენის უნივერსიტეტის საერთაშორისო წერის ლაბორატორიის სამეცნიერო ხელმძღვანელი, გერმანისტი, ენის სწავლა-სწავლების მკვლევარი და საერთაშორისო კვალიფიკაციის მქონე პედაგოგი უცხო ენის სწავლების მიმართულებით.
დოქტორი ელა გრისჰამერი, გიოტინგენის უნივერსიტეტის საერთაშორისო წერის ლაბორატორიის ხელმძღვანელი, მუშაობს გერმანული ფილოლოგიის ფაკულტეტზე. მისი კვლევითი საქმიანობა მოიცავს სოციოლინგვისტიკას, დისკურსის კვლევასა და აკადემიური წერის სწავლების საკითხებს.
შეხვედრის მოდერატორია ილიაუნის აკადემიური წერის ცენტრის ხელმძღვანელი, პროფესორი მაია როგავა.
სამუშაო ენა: ინგლისური
დრო: 18 ოქტომბერი, 12:00 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ქ. ჩოლოყაშვილის გამზ. N3/5
დასწრება თავისუფალია.
2024

შეხვედრა სტუდენტებთან დეფიციტური გარემოსდაცვითი პროფესიების შესახებ
2024-10-18 15:00 - 17:00
18 ოქტომბერს, 15:00 საათზე, ილიას სახელმწიფო უნივერსიტეტის G106 აუდიტორიაში საქართველოს გარემოს დაცვისა და სოფლის მეურნეობის სამინისტროსა და გარემოს ეროვნული სააგენტოს წარმომადგენლები შეხვდებიან სტუდენტებს და გააცნობენ ინფორმაციას დეფიციტური გარემოსდაცვითი პროფესიებისა (ეკოლოგია, გეოლოგია, ჰიდროლოგია და სხვ.) და დასაქმების შესახებ.
შეხვედრას დაესწრება სსიპ გარემოსდაცვითი ინფორმაციისა და განათლების ცენტრის დირექტორის მოადგილე ეკატერინე ბენდელიანი, სსიპ გარემოს ეროვნული სააგენტოს უფროსი ვასილ გედევანიშვილი, უფროსის მოადგილე მაია ბერაძე და გარემოსდაცვითი შეფასების დეპარტამენტის უფროსი ვიკა მეტრეველი.
სამუშაო ენა: ქართული
დრო: 18 ოქტომბერი, 15:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1

„BRAIN AND NEUROPLASTICITY” – ახალგაზრდა ნეირომეცნიერთა I საერთაშორისო კონფერენცია
2024-10-21 08:00 - 2024-10-23 17:00
საქართველოს ნეირომეცნიერთა ასოციაცია, ილიას სახელმწიფო უნივერსიტეტი, ივანე ბერიტაშვილის ექსპერიმენტული ბიომედიცინის ცენტრი და ივანე ბერიტაშვილის ახალგაზრდა მეცნიერთა კლუბი ქართველ და უცხოელ ახალგაზრდა ნეირომეცნიერებს, მაგისტრებსა და დოქტორანტებს 21-23 ოქტომბერს იწვევს თბილისში პირველ საერთაშორისო კონფერენციაში მონაწილეობისთვის.
მონაწილეები ჩაერთვებიან მოტივაციურ დისკუსიებში, წარადგენენ საკუთარ მონაცემებს და განიხილავენ ექსპერიმენტული და კლინიკური ნეირომეცნიერების სფეროს განსაკუთრებით ინოვაციურ იდეებს,
კონფერენციის თავისუფალი ატმოსფერო მონაწილეებს ხელს შეუწყობს აკადემიური სამეცნიერ იდეების გაცვლასა და ახალ, ნაყოფიერ პროფესიულ ურთიერთობათა ჩამოყალიბებაში.
კონფერენციის შესახებ დეტალური ინფორმაცია იხილეთ ვებგვერდზე: https://icfyn2024.iliauni.edu.ge/
